Waarom nie dié vergrype aan ANC toedig? | Netwerk24
Deur Johan Wepener, Durbanville 07 Augustus 2019 00:00
Oor die artikel van Anton van Niekerk “Drome van normaliteit” (DB, 06.08):
Heeltemal tereg verwys hy na die absurditeite wat gedurende apartheid van owerheidsweë afgedwing is. En ook is hy reg dat dit alles die gevolg was van politiek gedrewe stappe wat die vorige regering geïmplementeer het. Ek, soos Van Niekerk, is dankbaar dat daardie verstikkende era agter die rug is.
Dit is opmerklik dat hy na die vergrype van die verlede as politiek gedrewe verwys, maar dan voortgaan en aantoon dat ons deesdae alledaagse besluite moet neem wat nie meer politiek ge­drewe is nie, maar deurgaans misdaad­voorkomend. Ek stem nie saam nie. Ons huidige situasie is uitsonderlik benard.
Niemand is sy of haar lewe meer seker nie omdat ons in ’n geweldig misdaadgeteisterde land woon. Die besluite wat ons deesdae neem is om aan misdaad te ontsnap, maar die rede vir die vlak van misdaad is die politieke on­bekwaamheid van ons regering en niks anders nie.
Ek snap nie waarom Van Niekerk die vergrype van die verlede toedig aan die regering van die tyd, maar die huidige vergrype nie aan die ANC-regering toedig nie.